P. Hrušovský, podpredseda: (2001-12-18):
(Hlasovanie.) Prítomných je 103 poslancov, za 86, proti 3, zdržalo sa 13, nehlasoval 1. Konštatujem, že návrh sme schválili. Prosím, páni poslanci, o chvíľku strpenia. J. Migaš, predseda NR SR: Panie poslankyne, páni poslanci, teraz by sme prerušili rokovanie tejto schôdze, zúčastníme sa pohrebu nášho bývalého kolegu pána poslanca Slobodníka, pokračovali by sme o 14.00 hodine rokovaním o ďalších bodoch a o 17.00 hodine by sme hlasovali o tých bodoch, ktoré sú spojené aj s účasťou pána ministra Čarnogurského. Hlasovali by sme aj o bodoch, ktoré prerokujeme do 17.00 hodiny, a zajtra by sme uzavreli rokovanie Národnej rady s tým, že prerokujeme ostatné body, budeme o nich hlasovať a okolo poludnia by sme túto schôdzu a tento rok ukončili. Čiže o 17.00 hodine hlasujeme, ináč, panie poslankyne, páni poslanci, nám hrozí, že budeme rokovať ešte v stredu poobede alebo vo štvrtok, čiže musíme sa teraz zdisciplínovať a byť prítomní na hlasovaní dnes o 17.00 hodine a zajtra po prerokovaní ostatných bodov. Prerušujem rokovanie do 14.00 hodiny. (Prerušenie rokovania o 10.50 hodine.) (Pokračovanie rokovania o 14.05 hodine.) I. Presperín, podpredseda NR SR: Panie poslankyne, páni poslanci, pristúpime k druhému čítaniu o vládnom návrhu, ktorým sa mení a dopĺňa zákon Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov a o zmene zákona Národnej rady Slovenskej republiky č. 98/1995 Z. z. o Liečebnom poriadku v znení neskorších predpisov . Vládny návrh zákona ste dostali pred prvým čítaním ako tlač 1154 a spoločnú správu výborov schválenú gestorským výborom máte ako tlač 1154a. Vládny návrh zákona odôvodní minister zdravotníctva Slovenskej republiky Roman Kováč. Prosím pána ministra, aby sa ujal slova. Pán minister, sme pri tlači 1154. R. Kováč, minister zdravotníctva SR: Vážený pán predsedajúci, vážené dámy, vážení páni, vláda Slovenskej republiky predkladá na rokovanie pléna Národnej rady Slovenskej republiky návrh zákona, ktorým sa mení a dopĺňa zákon Národnej rady č. 277 o zdravotnej starostlivosti v znení neskorších predpisov a o zmene zákona Národnej rady Slovenskej republiky č. 98/1995 o Liečebnom poriadku v znení neskorších predpisov. Návrh zákona sa predkladá na základe Plánu legislatívnych úloh vlády Slovenskej republiky na rok 2001. Cieľom navrhovanej právnej úpravy je zosúladenie zákona so smernicami Európskej únie v oblasti voľného pohybu osôb, ako aj vyriešenie najakútnejších problémov aplikačnej praxe s cieľom posilnenia ochrany pacienta zabezpečením odbornosti, plynulosti, sústavnosti a dostupnosti zdravotnej starostlivosti. V súlade s aproximačnými požiadavkami sa dopĺňa výpočet zdravotníckych pracovníkov o kategóriu zdravotníckeho pracovníka zubný lekár a upresňuje sa postup pri povoľovaní výkonu zdravotníckeho povolania na území Slovenskej republiky cudzincovi alebo osobe, ktorá nadobudla odbornú spôsobilosť na výkon povolania v cudzine v závislosti od skutočnosti, či osoba je, alebo nie je občanom členského štátu Európskej únie. Doprava v súvislosti s poskytovaním zdravotnej starostlivosti sa definuje ako súčasť zdravotnej starostlivosti z dôvodu potreby zosúladenia so zákonom Národnej rady Slovenskej republiky č. 273/1994 o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov a zákonom č. 98 o Liečebnom poriadku v znení neskorších predpisov, podľa ktorých je doprava pacienta súčasťou zdravotnej starostlivosti poskytovanej na základe povinného zdravotného poistenia. Preto sa v oblasti prevádzkovania štátnych zdravotníckych zariadení upravuje táto oblasť ako súčasť poskytovanej zdravotnej starostlivosti a v oblasti povoľovania poskytovania zdravotnej starostlivosti sa upravuje vydávanie povolení na vykonávanie dopravnej zdravotnej služby, ako aj spôsob vysporiadania sa s dosiaľ prevádzkovanými dopravnými zdravotnými službami na základe živnostenského oprávnenia. V nadväznosti na uvedenú zmenu bolo potrebné novelizovať aj príslušné ustanovenia zákona Národnej rady Slovenskej republiky č. 98/1995 Z. z. o Liečebnom poriadku v znení neskorších predpisov. V oblasti poskytovania závodnej preventívnej zdravotnej starostlivosti sa zdôrazňuje povinnosť spolupráce praktického lekára vykonávajúceho závodnú preventívnu zdravotnú starostlivosť so závodnou zdravotnou službou, ktorú je povinný zamestnávateľ zabezpečiť podľa zákona Národnej rady Slovenskej republiky č. 330 o bezpečnosti a ochrane zdravia pri práci. Upresňuje sa tiež postup pri poskytovaní zdravotnej starostlivosti bez súhlasu pacienta, postup pri rozhodovaní o liečbe a konkrétnych zákrokoch u transsexuálov, ako aj postup pri výkone zdravotníckych a súdnych pitiev a zároveň sa upresňujú aj podmienky, za ktorých možno vykonať overovanie nových medicínskych poznatkov na človeku. V predloženom návrhu sa ďalej určuje povinnosť neštátneho zdravotníckeho zariadenia zabezpečiť zastupovanie v rozsahu získaného oprávnenia počas dočasnej neprítomnosti osoby, ktorá poskytuje zdravotnú starostlivosť, a uvedenú skutočnosť oznámiť štátnemu okresnému lekárovi v prípade, ak dočasná neprítomnosť trvá dlhšie ako tri pracovné dni, a dopĺňa sa skutočnosť, že neštátne zdravotnícke zariadenie nemôže rozhodnúť o chorobe z povolania, profesionálnej otrave alebo o inom poškodení zdravia pri práci, čím sa má zabrániť vplyvu zamestnávateľov na rozhodovanie o týchto skutočnostiach. Navrhované ustanovenia sú v súlade s právnymi predpismi Európskej únie uvedenými v doložke zlučiteľnosti. Návrh zákona je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorým je Slovenská republika viazaná. Návrh zákona bol prerokovaný vo Výbore Národnej rady Slovenskej republiky pre hospodárstvo, privatizáciu, podnikanie, vo Výbore Národnej rady pre sociálne veci a bývanie, výbore pre verejnú správu, ústavnoprávnom výbore, výbore pre vzdelanie, vedu, mládež a šport a vo výbore pre zdravotníctvo. Z prerokovania návrhu zákona v uvedených výboroch vyplynuli pozmeňujúce poslanecké návrhy uvedené v spoločnej správe výborov Národnej rady o prerokovaní návrhu zákona, s ktorými sa napriek tomu, že idú nad rámec predloženej novely, stotožňujem okrem bodov 38 a 83 spoločnej správy, namiesto ktorých navrhujem prijatie bodov 39 a 84 spoločnej správy. Vážený pán predseda, vážení páni podpredsedovia, vážené poslankyne, vážení poslanci, som presvedčený, že na základe oboznámenia sa so skutočnosťami, ktoré som uviedol, podporíte predložený vládny návrh zákona. I. Presperín, podpredseda NR SR: Ďakujem pánu ministrovi za odôvodnenie vládneho návrhu zákona, prosím, aby zaujal miesto pre navrhovateľov. Teraz dávam slovo určenému spoločnému spravodajcovi z výboru pre zdravotníctvo poslancovi Tiborovi Šagátovi a prosím ho, aby informoval Národnú radu o výsledku rokovania výborov o tomto vládnom návrhu zákona, aby odôvodnil návrh a stanovisko gestorského výboru. T. Šagát, poslanec: Ďakujem za slovo. Vážený pán predsedajúci, vážená snemovňa, dovoľte mi, aby som vás informoval o znení spoločnej správy (tlač 1154a) výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov a o zmene zákona Národnej rady Slovenskej republiky č. 98/1995 Z. z. o Liečebnom poriadku v znení neskorších predpisov (tlač 1154), vo výboroch Národnej rady Slovenskej republiky. Výbor Národnej rady Slovenskej republiky pre zdravotníctvo ako gestorský výbor pri rokovaní o vládnom návrhu zákona, ktorým sa mení a dopĺňa zákon Národnej rady Slovenskej republiky č. 277/1994 o zdravotnej starostlivosti v znení neskorších predpisov a o zmene zákona Národnej rady Slovenskej republiky č. 98/1995 o Liečebnom poriadku v znení neskorších predpisov (tlač 1154), ďalej len „gestorský výbor“, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky túto spoločnú správu výborov Národnej rady Slovenskej republiky o prerokovaní uvedeného návrhu zákona: I. Národná rada Slovenskej republiky uznesením č. 1684 z 24. októbra 2001 po prerokovaní vládneho návrhu zákona, ktorým sa mení a dopĺňa zákon Národnej rady Slovenskej republiky č. 277/1994 o zdravotnej starostlivosti v znení neskorších predpisov a o zmene zákona Národnej rady Slovenskej republiky č. 98/1995 o Liečebnom poriadku v znení neskorších predpisov, v prvom čítaní rozhodla, že podľa § 73 ods. 3 písm. c) zákona Národnej rady Slovenskej republiky č. 350/1996 o rokovacom poriadku Národnej rady Slovenskej republiky prerokuje uvedený materiál v druhom čítaní a prideľuje návrh podľa § 74 ods. 1 citovaného zákona na prerokovanie Ústavnoprávnemu výboru Národnej rady, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre verejnú správu, sociálne veci a bývanie, Výboru Národnej rady pre vzdelanie, vedu, mládež a šport a Výboru Národnej rady Slovenskej republiky pre zdravotníctvo. II. Gestorský výbor nedostal do 27. novembra 2001 žiadne stanoviská poslancov Národnej rady Slovenskej republiky, ktorí nie sú členmi výborov, ktorým bol návrh zákona pridelený v zmysle rokovacieho poriadku. III. Vládny návrh zákona, ktorým sa mení a dopĺňa zákon Národnej rady Slovenskej republiky č. 277/1994 o zdravotnej starostlivosti v znení neskorších predpisov a o zmene zákona Národnej rady Slovenskej republiky č. 98/1995 o Liečebnom poriadku v znení neskorších predpisov, Výbor Národnej rady Slovenskej republiky pre sociálne veci a bývanie odporúča schváliť v predloženom znení – uznesenie č. 404 z 15. novembra. Vládny návrh zákona odporúčali schváliť so zmenami a doplnkami tieto výbory: Ústavnoprávny výbor uznesením č. 740 z 21. novembra, Výbor Národnej rady Slovenskej republiky pre hospodárstvo, privatizáciu a podnikanie uznesením č. 684 z 27. novembra, Výbor Národnej rady Slovenskej republiky pre verejnú správu uznesením č. 391 z 15. novembra, Výbor Národnej rady Slovenskej republiky pre vzdelanie, vedu, mládež a šport uznesením č. 324 z 22. novembra a Výbor Národnej rady Slovenskej republiky pre zdravotníctvo uznesením č. 206 z 12. decembra. IV. Z uznesení výborov Národnej rady Slovenskej republiky uvedených pod bodom III tejto správy vyplývajú tieto pozmeňujúce a doplňujúce návrhy – máte ich v laviciach rozdané. A chcem ctenú snemovňu informovať o tom, že gestorský výbor odporúča o týchto pozmeňujúcich a doplňujúcich návrhoch hlasovať takto – máte to na strane 36 v spoločnej správe. Keďže tých pozmeňujúcich návrhov sa zdá byť veľmi veľa, chcem upozorniť, že sa tieto pozmeňujúce návrhy rodili preto, lebo návrh zákona, ako ho predložila vláda, bol pripravený predtým, než vstúpili do platnosti ďalšie zákony, a preto bolo treba operatívne toto doplniť. Takže odporúčam en bloc schváliť body číslo – potom by som to upresnil presne pri hlasovaní, sú tam uvedené. Gestorský výbor na základe stanovísk jednotlivých výborov odporúča Národnej rade Slovenskej republiky, aby návrh zákona, ktorým sa mení a dopĺňa zákon Národnej rady Slovenskej republiky č. 277 o zdravotnej starostlivosti v znení neskorších predpisov a o zmene zákona Národnej rady č. 98 o Liečebnom poriadku v znení neskorších predpisov, schválila. Na záver ešte toľko, vážený pán predsedajúci, výbor poveril spoločného spravodajcu výborov predniesť v súlade s rokovacím poriadkom túto spoločnú správu výborov a odporučil, aby po druhom čítaní bol vytvorený dostatočný časový priestor na posúdenie schválených pripomienok a až potom sa pristúpilo k tretiemu čítaniu. Ďakujem za slovo. I. Presperín, podpredseda NR SR: Ďakujem pekne, pán spravodajca, prosím, aby ste zaujali miesto pre spravodajcov. Otváram rozpravu k tomuto bodu programu. Písomne nebol prihlásený nikto z poslancov. Pýtam sa, kto sa hlási ústne. Pán poslanec Ferkó ako jediný. Uzatváram možnosť prihlásiť sa do rozpravy ústne. Pán poslanec Švec ešte. Takže dvaja poslanci Ferkó a Švec s tým, že uzatváram teraz možnosť prihlásiť sa do rozpravy ústne. Pán poslanec Ferkó má slovo. B. Ferkó, poslanec: Ďakujem, pán predsedajúci. Vážené dámy, vážení páni, vážený pán minister, dovoľte mi, aby som odôvodnil doplnenia vládneho návrhu zákona, ktorým sa mení a dopĺňa zákon č. 277/1994 o zdravotnej starostlivosti v znení neskorších predpisov a o zmene zákona Národnej rady č. 98/1995 o Liečebnom poriadku v znení neskorších predpisov (tlač 1154). Vládny návrh, ktorý bol predložený na rokovanie Národnej rady Slovenskej republiky, bol doplnený o nové body z dôvodu potreby upraviť veci v ňom obsiahnuté iným spôsobom alebo upraviť nové problémy, ktoré vyplynuli z prijatia iných právnych predpisov v čase, keď už bol predložený návrh zákona v takom štádiu legislatívneho procesu, keď už doň nebolo možné vstupovať obvyklým legislatívnym spôsobom. Preto cestou poslaneckých návrhov v gestorskom výbore bol pôvodný návrh zmenený alebo doplnený takto: Spoločná správa obsahuje 38 bodov, ktoré sa týkajú priamo predloženého návrhu, a 46 bodov, ktoré išli nad rámec predloženého návrhu s cieľom riešiť problémy, ktoré prináša aplikačná prax. V rámci úpravy týkajúcej sa priamo predloženého návrhu boli predložené pozmeňujúce návrhy jazykového, legislatívneho a terminologického charakteru a jednak úpravy legislatívnotechnického, vecného charakteru, ktoré bolo potrebné vykonať po prijatí zákona č. 416/2001 o prechode niektorých pôsobností z orgánov štátnej správy na obce a na vyššie územné celky. Nad rámec pôvodne predloženého návrhu boli predložené pozmeňujúce návrhy v týchto oblastiach: a) Rozšírenie pôvodného článku II týkajúceho sa novely Liečebného poriadku vyplynulo z potreby zjednodušiť a stransparentniť proces zaraďovania liekov do zoznamu liekov a zdravotníckych pomôcok do zoznamu zdravotníckych pomôcok v súlade s požiadavkami smerníc Európskej únie. Podľa smerníc EÚ majú podané žiadosti o zaradenie lieku alebo zaradenie zdravotníckej pomôcky do zoznamu liekov alebo do zoznamu zdravotníckych pomôcok rozhodnúť do 90 dní odo dňa podania žiadosti. Doterajšia forma vydávania zoznamov nariadení vlády spojená s náročným legislatívnym procesom spôsobuje, že napr. generické lieky sa nemôžu používať na liečbu po ich registrácii a vydaní rozhodnutia o zaradení lieku do zoznamu liekov, ale až ich zaradením do nariadenia vlády. Právna forma určovania úhrad za liečivá a lieky na základe zdravotného poistenia sa navrhuje rovnakým spôsobom ako určovania cien liekov podľa zákona č. 18/1996 o cenách v znení neskorších predpisov. Je to v súlade so smernicou EÚ č. 89/105 o transparentnosti opatrení na určovanie cien humánnych liekov a ich zaraďovanie do pôsobnosti národných systémov zdravotného poistenia. Oba procesy majú byť na rovnakej legislatívnej úrovni, aby ich bolo možné aj prípadne zlúčiť, čo spomenutá smernica umožňuje. b) Vstup do zákona o správnych poplatkoch bol potrebný v súvislosti s novou úpravou konania pri zaradení lieku do zoznamu liekov. Od vyberania správneho poplatku sa upustí pri podaní žiadosti o vyradenie lieku zo zoznamu liekov. Uvedená skutočnosť viedla k tomu, že zoznam liekov obsahuje lieky, ktoré sa už v súčasnosti nevyrábajú. c) Zaradenie dietetických potravín do systému úhrad zo zdravotného poistenia súvisí so skutočnosťou, ktorá nastala po zavedení nového režimu registrácie liekov novelou zákona č. 140/1998 o liekoch a zdravotníckych pomôckach. Dietetické prípravky, ktoré boli do nadobudnutia účinnosti tohto zákona registrované ako lieky, nemôžu podľa nového režimu získať registráciu v kategórii liek. Ide hlavne o skutočnosť, že výrobcovia prípadne dovozcovia týchto prípravkov nedokážu zdokladovať všetky druhy klinického skúšania, ktoré je potrebné predložiť pri registrácii liekov. Preto bolo potrebné právne zakotviť taký režim, ktorý by na jednej strane bol v súlade s predpismi Európskej únie a na druhej strane sa zabezpečilo jednoduchšie a prehľadnejšie registrovanie týchto prípravkov, a tým ich poskytovanie na základe zdravotného poistenia. Treba tiež zdôrazniť, že ide o prípravky, ktoré sú pre pacientov pri niektorých chorobných stavoch nevyhnutne potrebné a životne dôležité. Na zabezpečenie uvedenej úpravy bolo potrebné jednak prijať pozmeňujúce návrhy, ktoré sa týkajú 1. zákona o zdravotnej starostlivosti, v ktorom sa definovali dietetické potraviny, 2. zákona o Liečebnom poriadku, konkrétne sa upravilo konanie o zaraďovaní dietetických potravín do zoznamu dietetických potravín a 3. zákona o zdravotnom poistení, v ktorom sa stanovilo, že dietetické potraviny sa uhrádzajú z prostriedkov zdravotného poistenia rovnakým spôsobom ako lieky alebo zdravotnícke pomôcky. Súčasne s tým bolo potrebné vstúpiť aj do zákona o správnych poplatkoch a upraviť výšku správneho poplatku za konanie o zaradení dietetickej potraviny do zoznamu dietetických potravín a takisto sme museli vstupovať aj do zákona o potravinách. V nadväznosti na prijatie nového Zákonníka práce a zákona o verejnej službe s účinnosťou od 1. apríla 2002, ktoré striktne stanovili dĺžku týždenného pracovného času, čím sa spôsobilo, že pedagogickí zamestnanci nebudú môcť so zdravotníckym zariadením, v ktorom je zriadená výučbová základňa, uzatvárať pracovnoprávne vzťahy nad ustanovený týždenný pracovný čas, bolo potrebné zabezpečiť odmeňovanie pedagogických zamestnancov, ktorí sú zdravotníckymi pracovníkmi a poskytujú zdravotnú starostlivosť na výučbových základniach v zdravotníckych zariadeniach, finančnými tokmi napojenými na zdravotné poisťovne na rovnakej úrovni, ako sú odmeňovaní zdravotnícki pracovníci, ktorí sú zamestnancami zdravotníckeho zariadenia. Uvedené si vyžiadalo jednak vstup do zákona o zdravotnej starostlivosti, ako aj vstup do zákona o verejnej službe. Na záver by som chcel dodať, že som považoval za nutné, aby som vysvetlil, prečo toľko pozmeňujúcich návrhov, keď vlastne pôvodný návrh má iba desať strán a iba spoločná správa má 37, tak kvôli tomu, kvôli tým dôvodom, ktoré som vám prečítal. A na záver mi dovoľte, aby som sa poďakoval každému, kto sa aktívne zúčastnil pri prerokúvaní tohto návrhu, hlavne členom zdravotníckeho výboru, takisto legislatívnemu odboru Národnej rady a ministerstvu zdravotníctva. A chcem ešte povedať to, že poslanci SMK predložený návrh s pozmeňujúcimi návrhmi podporia. Ďakujem pekne za pozornosť. I. Presperín, podpredseda NR SR: Ďakujem. Ďalej v rozprave vystúpi pán poslanec Švec. J. Švec, poslanec: Vážený pán predsedajúci, vážený pán minister, vážený pán exminister, dámy a páni, v prvom čítaní, samozrejme, nie je vhodné podávať návrhy na zmenu dikcie zákona, ale treba sa zamyslieť nad celkovým obsahom a prípadne hľadať niektoré drobnosti, ktoré je potrebné ozrejmiť, osvetliť, prípadne korigovať. Preto moje vystúpenie bude skôr tohto charakteru a rád by som pána ministra poprosil o vysvetlenie alebo o jeho stanovisko k pozmeňujúcim návrhom v spoločnej správe pod č. 40 a 27, ktoré majú istú nadväznosť. Hneď vysvetlím akú. V bode č. 40 sa v čl. 1 vkladá nový bod, § 56 ods. 6, ktorý znie: „Zdravotnícke zariadenie napojené finančným vzťahom na Všeobecnú zdravotnú poisťovňu alebo inú zdravotnú poisťovňu, na ktorom je zriadená výučbová základňa fakúlt, lekárskych, farmaceutických a iných, tak toto zdravotnícke zariadenie uhrádza príslušnej fakulte rozdiel medzi odmenou za vykonanú prácu, ktorá patrí pedagogickému zamestnancovi podľa osobitného predpisu, a odmenou za vykonávanú prácu, ktorá patrí zamestnancovi v štátnom zdravotníckom zariadení.“ Rozumel by som tomu do tej miery, že zamestnanci rezortu zdravotníctva majú vyššie platy ako pedagogickí pracovníci a že tento článok, ktorý sa vkladá do zákona, vlastne umožní dostať platy zdravotníckych a školských pracovníkov na jednu úroveň. Moja otázka znie: Čo ak lekárska fakulta má pracovisko, má katedru, ktorá je v neštátnom zdravotníckom zariadení? Týchto fakúlt máme niekoľko, myslím, okolo 6. (Reakcia z pléna.) Hej, len moja otázka znie, či aj toto zariadenie je týmto zákonom zaviazané vyrovnávať platy, pretože v dikcii zákona sa takýto vzťah neobjavuje. Moja druhá otázka sa týka bodu 27, § 32 ods. 4, kde na poskytovanie zdravotnej starostlivosti v neštátnom zdravotníckom zariadení je potrebné predložiť okrem iného súhlas zamestnávateľa na výkon tejto zárobkovej činnosti žiadateľa o poskytovanie zdravotnej starostlivosti, čestné vyhlásenie žiadateľa, že nie je v pracovnom pomere v štátnom zdravotníckom zariadení alebo že tento skončí do troch mesiacov. Opäť sa pýtam: Ak fakulty majú svoje pracoviská na neštátnom zdravotníckom zariadení, vzťahuje sa tento zákon aj na ne? Alebo nie? Inými slovami, je tu istá nezrovnalosť, ktorú by bolo treba vysvetliť a eventuálne legislatívne upraviť, aby to bolo jasné. Tretia vec sa týka samotnej podstaty vykonávania zdravotnej starostlivosti v neštátnych zariadeniach. Tento zákon striktne – podľa toho, ako ho ja chápem – zakazuje vykonávať privátnu prax všetkým pracovníkom v štátnych zdravotníckych zariadeniach bez ohľadu na to, akú majú kvalifikáciu a či sú zamestnaní v rezorte školstva alebo v rezorte zdravotníctva. Takáto dikcia je v protiklade s legislatívou Európskej únie, kde, ako vieme, vrcholní vedecko-pedagogickí pracovníci v zdravotníctve majú povoľovanú privátnu prax, inými slovami, každý profesor alebo každý docent vysokej školy môže v rámci svojej pôsobnosti vykonávať privátnu prax v zariadení, kde pracuje, pričom toto zariadenie má veľké výhody z takýchto pracovnoprávnych vzťahov, pretože z úhrady za výkon zdravotnej starostlivosti týmito pracovníkmi získava príslušné zariadenie nemalé finančné prostriedky. A je všeobecne známe, že nemocnice vyššieho typu sa veľmi uchádzajú o to, aby na ich pracoviskách pôsobili profesori nielen preto, že im zaručujú najkvalifikovanejšiu zdravotnú starostlivosť, ale aj preto, pretože im to prináša ekonomicky výhodné vzťahy. Takže moja otázka je: Nejdeme týmto zákonom trošku proti legislatíve Európskej únie? Ďakujem. I. Presperín, podpredseda NR SR: Ďakujem, pán poslanec, za vaše vystúpenie v rozprave. Jedna faktická poznámka – pani poslankyňa Aibeková. Končím možnosť ďalších faktických poznámok. M. Aibeková, poslankyňa: Ja som, žiaľ, nestihla začiatok vystúpenia pána poslanca Šveca, tak iba k tej záverečnej časti. Je dobré, že sa do zákona, resp. pozmeňujúcimi návrhmi dostalo to, teda vstúpilo sa aj do zákona o verejnej službe, zákona č. 313/2001, aby sa konečne riešilo ohodnotenie pracovníkov, ktorí zároveň prednášajú na lekárskej fakulte a zároveň vykonávajú zdravotnícke výkony. Ja však chcem upozorniť na jedno, pán minister, ja som ani v prvom čítaní, ani vo výbore nevystupovala proti tomuto návrhu zákona, lebo tých 52 plus 3 zmeny v zákone č. 98, ktoré ste dali, boli vecné a nemala som proti nim námietky. Čo ma znepokojilo a čo sa mi nepáči, že ďalšími pozmeňujúcimi návrhmi poslancov, ale vami odsúhlasenými, sa vstúpilo do ďalších štyroch zákonov takých rôznorodých, že toto považujem za veľmi zlé a legislatívne nečisté. A hovorím to len preto, že nebola by som rada, keby sa v budúcnosti takéto zásahy opakovali, pretože môže to spôsobiť pre tých, ktorí pracujú s týmto zákonom, taký chaos a veľmi ťažko – tých odkazov totiž v týchto návrhoch a v tej spoločnej správe je toľko, že už vopred ľutujem tých, ktorí s týmito zákonmi pracujú. Takže myslím si, že bolo trošku na škodu, že ste ustúpili a podporili ste vstup do týchto zákonov. To sa mohli pripraviť krátke poslanecké novely, proti ktorým by sme neboli. Mnohé tie návrhy sú užitočné a ja ich budem podporovať, ale pre vás pre budúcnosť, že keď dávate návrh zákona, ktorý nie je problematický, že môže vzniknúť takáto problematická obrovská spoločná správa, ktorá má viac bodov ako všetky body, ktoré ste vy navrhovali. Tak tým vstupujem trošku do svedomia aj koaličným poslancom, že mohli vás upozorniť na svoje návrhy... (Zaznel zvuk časomiery.) I. Presperín, podpredseda NR SR: Ďakujem, pani poslankyňa. Vyhlasujem rozpravu o tomto bode programu za skončenú. Zároveň prerušujem rokovanie o tomto bode. Chceš sa vyjadriť? Nech sa páči, prepáč mi. R. Kováč, minister zdravotníctva SR: Ďakujem pekne. Ja by som sa, vážený pán predsedajúci, chcel vyjadriť k tým otázkam, ktoré boli postavené. Čo sa týka prvej otázky, či je takto viazané neštátne zariadenie, áno, je takto viazané. Ak ste tam zachytili slovo v tom pozmeňujúcom návrhu, ak ste tam zachytili slovo, alebo vo vystúpení podpredsedu výboru pána Dr. Barnabása Ferkóa, že ste tam začuli slovo „v štátnych zariadeniach“, je to len preto, že mzdové tabuľky sú takto označené a my sme museli citovať mzdovú tabuľku. To znamená, dnes mzdová tabuľka pedagogického pracovníka a mzdová tabuľka zdravotníckeho pracovníka v štátnych zariadeniach sa musí pre pedagogických pracovníkov vyrovnať. A pedagogický pracovník musí dostať od toho zariadenia, v ktorom je výučbová základňa, musí dostať toto vyrovnanie. Súčasná úprava, ktorá bola v zákone o verejnej službe, žiaľ, vyrovnávala prácu zdravotníka len počas výučby a tvárila sa, ako keby ten pedagóg, ako by ten profesor po odchode medikov, ja neviem, z operačnej sály už vlastne neoperoval, lebo nebolo čím mu nahradiť. My sme to nahrádzali individuálnymi zmluvami medzi pedagogickým pracovníkom a nemocnicou, ale, žiaľ, tieto individuálne zmluvy už nebude možné po 1. apríli uzatvoriť, pretože Zákonník práce nepovolí viac ako 48 hodín týždenne, to znamená, maximálne by sa mohla urobiť zmluva na 8 hodín týždenne, čo je málo pre pedagogických pracovníkov. Podotýkam, že celkove, keď sme to prepočítali – s výnimkou pracovníkov SPAM-u, to znamená pre lekárske, farmaceutické fakulty atď. –, tento rozdiel vo financiách ročne vychádza vo výške asi 56 mil. Sk, bude hradený z prostriedkov zdravotných poisťovní prostredníctvom fakultných nemocníc. Ak prirátame SPAM, tak to bude hodnota, ktorá dosiahne možno niečo okolo 67 mil. Sk, čo pri 50-miliardových rozpočtoch je suma, ktorú je možné uhradiť. A súhlasím s pánom profesorom, že je to istá pocta, ale aj ekonomická výhoda, ak tam pracuje takto erudovaný človek. Tá druhá otázka sa týka súbehu dvoch činností, teda činnosti neštátnej a štátnej. Veľmi otvorene hovorím, súbeh nepovoľujeme zatiaľ pre ambulantnú prevádzku, ktorá je zaradená do siete a hradená z prostriedkov zdravotných poisťovní. Tam nie. Ale niet žiadneho dôvodu, aby zdravotnícke zariadenie nedalo súhlas na využívanie takéhoto pracoviska na poskytovanie zdravotníckej starostlivosti mimo platby zdravotnej poisťovne, to znamená na priamu platbu. Chceme tým aj umožniť využívať kvality profesorského a docentského zboru, aby mohol odovzdávať a aby z toho získala aj tá nemocnica. Tým, myslím si, sa nevzďaľujeme od Európskej únie, ale je to taký krôčik trošku vpred. Samozrejme, my sme prepočítavali, ako vyzeráme so špecialistami. Neviem ešte, ako nám vyjde rozpočet, ale podľa toho, ako máme špecialistov v praxi, tak to vyzerá tak, že ich máme málo. Na Slovensku podľa prepočtu, keď sme spočítali aj štátnych, aj neštátnych ŠAS-károv (teda špecialistov ambulantnej starostlivosti), vychádza nám priemerný počet 1 špecialista na 1 000 obyvateľov. Dostávame sa tam takpovediac ku krajinám, ktoré na špecialistoch najviac šetria, a my by sme potrebovali, keby sme chceli dosiahnuť taký štandard, ako sme už dosiahli v PAS-ke (v primárnej ambulantnej starostlivosti), my by sme potrebovali dosiahnuť číslo okolo 1,4. Už číslo 1,2 znamená presun asi 1 400 lekárov do starostlivosti špecialistov. To znamená, je tu veľký priestor, myslím, pre budúcnosť ako ďalší krok – otvoriť takúto špeciálnu ambulantnú starostlivosť aj platenú z prostriedkov poisťovne pre štátnych zamestnancov, teda pre pracovníkov nemocníc, ktorí by sa takto mohli zúčastňovať aj na tej platenej zložke. Priznám sa, že sme si netrúfli skôr otvoriť tento problém, pretože naozaj treba vyjsť z finančných možností, ktoré dnes poisťovňa má. A čo sa týka tretej otázky, ktorú položila pani poslankyňa Aibeková, ja si uvedomujem, že je tu príliš veľa pozmeňujúcich návrhov, ktoré idú nad rámec zákona. Ja som s tými pozmeňujúcimi návrhmi súhlasil najmä preto, že náš legislatívny proces je pomerne dlhý a posledné miesto, do ktorého môže vstúpiť ministerstvo, je v určitom časovom období a potom už to ide mimo neho, a ak v tomto období sú prijaté Národnou radou iné zákony, ktoré, žiaľ, teraz boli prijaté trošku neskôr, ako sme kalkulovali, tak už nie je možné z pohľadu ministerstva vstúpiť do toho pozmeňujúcimi návrhmi. Preto vítam aktivitu poslancov. Ja som si vedomý toho, že otvárame viacero zákonov, ale, bohužiaľ, zdravotníctvo je taký predmet činnosti, že tomu sa aj v budúcnosti nevyhneme. Napríklad len sám pojem „dietetická potravina“, kvôli nemu bolo treba otvoriť 4 zákony. Ale to sa asi nedá ináč urobiť, lebo aj v potravinovom kódexe, aj v zákone o zdravotnej starostlivosti, o zdravotnom poistení, v tomto zákone, vlastne v Liečebnom poriadku, všade sa objavuje. Preto na návrh poslancov prišlo k takémuto otvoreniu. Ja som to akceptoval, lebo sme to skúšali legislatívne ináč ošetriť. Mohla by sa dať novela, ale tá novela by tiež otvárala 4 zákony, vlastne 5, lebo by musela otvoriť aj tento. Takže tu sa využila... (Reakcia poslankyne z pléna.) No, ale na každý problém, lebo aj tie ďalšie problémy, ktoré sa otvorili, tiež otvárali tri. Iste. Je to lepšie a je to čistejší legislatívny spôsob, ale myslím si, že tu sa využila naozaj tá situácia, že dva zákony boli naraz už otvorené, no to znamená, že tie tri sa museli kvôli takýmto špecifikám, no, jednak kvôli jednému, možno dvom slovíčkam sa museli otvoriť, lebo ozaj ten problém dietetických potravín sa ukázal ako vážny. A na nás sa naozaj obrátili aj rodičia detí s fenylketonúriou a s ďalšími, kde je naozaj potrebné zabezpečiť aj tie dietetické potraviny. Ja ďakujem pekne za podporu od pána poslanca Ferkóa. I. Presperín, podpredseda NR SR: Pán spravodajca Tibor Šagát sa ešte vyjadrí. T. Šagát, poslanec: Nechcem sa vyjadrovať k rozprave, ale chcem upozorniť a poprosiť, aby ste boli takí láskaví, vznikli dve technické chyby pri tlači, ktorú máme teraz, ktorú prerokúvame, a dovoľte mi, aby ste si ich poznačili. Na strane 33 v odseku b) bod 2 „Žiadosť o zaradenie dietetickej potraviny na osobitné medicínske účely do zoznamu dietetických potravín“, tam treba doplniť „správny poplatok 1 000 Sk“. A ešte jedna technická vec. Na strane 35 v čl. 7 na konci toho odseku o nadobudnutí účinnosti zákona si doplňte, ktoré „nadobúdajú účinnosť 1. 1. 2003“, t. j. tie body, ktoré sa týkajú ukončenia činnosti ÚZIŠ-u. Ďakujem veľmi pekne. I. Presperín, podpredseda NR SR: Ďakujem. Prerušujem rokovanie o tomto návrhu zákona. Ďakujem, pán poslanec Šagát. Ďalej pristúpime k prvému čítaniu o vládnom návrhu zákona o prírodných liečivých zdrojoch, prírodných liečebných kúpeľoch a prírodných minerálnych vodách . Vládny návrh zákona ste dostali ako tlač 1247. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu NR č. 1374. Z poverenia vlády Slovenskej republiky návrh zákona uvedie minister zdravotníctva Slovenskej republiky Roman Kováč. Prosím pána ministra, aby sa ujal slova. R. Kováč, minister zdravotníctva SR: Vážený pán predsedajúci, vážené panie poslankyne, vážení páni poslanci, predložený návrh zákona vytvára základný právny rámec na využívanie a ochranu prírodných liečivých zdrojov, prírodných minerálnych vôd a klimatických podmienok priaznivých na liečenie, ako aj na ochranu kúpeľných miest. Úprava osobitným zákonom je odôvodnená tým, že upravovaná problematika sa len čiastočne týka poskytovania zdravotnej starostlivosti. Cieľom navrhovanej právnej úpravy je vytvoriť také podmienky, ktoré umožnia komplexne a pružnejšie zabezpečovať využívanie a ochranu prírodných liečivých zdrojov, prírodných minerálnych vôd, klimatických podmienok priaznivých na liečenie a ochranu kúpeľných miest. Návrh zákona transformovaním smernice Európskej únie vzťahujúcej sa na minerálne vody sleduje v podstatnom rozsahu dosiahnutie kompatibility s právom Európskej únie. Oproti súčasnej právnej úprave obsiahnutej v zákone č. 277 o zdravotnej starostlivosti v znení neskorších predpisov sa najmä zjednodušuje konanie o uznanie prírodných zdrojov za prírodné liečivé zdroje a prírodné minerálne vody, upresňujú sa povinnosti využívateľov prírodných liečivých zdrojov a prírodných minerálnych vôd a upravujú sa nielen povinnosti využívateľov, ale aj iných osôb v súvislosti s ochranou prírodných liečebných zdrojov, prírodných minerálnych vôd a kúpeľných miest. Tento zákon vzhľadom na stanovisko, ktoré poslanci dostali od profesijnej organizácie Zväzu slovenských liečebných kúpeľov a žriediel a Asociácie výrobcov nealkoholických nápojov a minerálnych vôd, vzbudil pomerne veľkú pozornosť, preto mi dovoľte ešte trošku doplniť úvodné slovo, aby sme mali jasný obraz, ako zákon vznikal a o čom vlastne hovorí, aby sme mali aj tento pohľad na vec. Zväz slovenských liečebných kúpeľov a žriediel a Asociácia výrobcov nealkoholických nápojov a minerálnych vôd na Slovensku boli vyzvaní ministerstvom zdravotníctva na spoluprácu pri príprave vecného podkladu návrhu zákona hneď v začiatkoch, na základe čoho doručila na ministerstvo zdravotníctva predsedníčka zväzu v máji 2000 návrh zásad zákona, mám ho so sebou, teda jej návrh, a Ministerstvo zdravotníctva Slovenskej republiky pri vecnom spracovaní z týchto zásad vychádzalo a v ich intenciách je návrh zákona spracovaný. Pripomienky zväzu a asociácie boli prerokované na rokovaniach v rámci riadneho medzirezortného pripomienkového konania k návrhu zákona. Z celkového počtu 85 pripomienok bolo zo strany ministerstva zdravotníctva plne alebo čiastočne akceptovaných 61 pripomienok a neakceptovaných 24. Z celkového počtu 21 pripomienok asociácie ministerstvo akceptovalo 10 a neakceptovalo 11. To už boli pripomienky vlastne k paragrafovanému zneniu zákona, ktorý bol vytvorený na základe zásad odovzdaných obidvomi organizáciami. Návrh zákona sa zaoberá ochranou, podmienkami využívania a sledovania prírodných liečivých zdrojov, prírodných minerálnych vôd a kúpeľného prostredia prírodných liečebných kúpeľov. Umožňuje plnohodnotné rozvíjanie kúpeľných a plniarenských podnikov tým, že im garantuje využívanie prírodných liečebných zdrojov a prírodných minerálnych vôd, usmerňuje činnosť v ochranných pásmach týchto zdrojov v záujme ich ochrany a garantuje kvalitné kúpeľné prostredia v ňom, opatreniami, ktoré sú v zákone. Návrh zákona v oblasti prírodných minerálnych vôd patrí podľa Inštitútu pre aproximáciu práva Úradu vlády Slovenskej republiky medzi prioritné oblasti aproximácie práva, uvedené v čl. 70 Európskej dohody o pridružení, a preberá smernicu rady č. 80/777 EHS vo veci uznávania, využívania a sledovania prírodných minerálnych vôd. Návrh zákona je zaradený do schváleného Protikorupčného programu vlády Slovenskej republiky. Všetky konania v návrhu zákona sú na princípe zákona o správnom konaní. Rozšírenie pôsobnosti ministerstva zdravotníctva sa navrhuje iba v súvislosti s implementáciou smernice Európskej únie s ochranou majetku štátu. Návrh zákona terminologicky a vecne upresňuje pôsobnosť a znižuje kompetencie ministerstva zdravotníctva prenosom kompetencie na samosprávy kúpeľných miest a obcí. Súčasná právna norma (IX. časť zákona č. 277) umožňuje diskriminačné a nerovnoprávne postavenie slovenských výrobcov minerálnych vôd voči dovozovým, je nedostatočná zo stránky hmotnoprávnej a procesnoprávnej, obsahuje vecné a terminologické nedostatky. Nepatrí do zákona o zdravotnej starostlivosti z vecnej stránky, lebo zasahuje do technických a prírodovedných disciplín, ktoré nemajú nič spoločné s poskytovaním zdravotnej starostlivosti. Návrh zákona je na rovnakých princípoch ako v tomto roku prijatý zákon v Českej republike. Pripravovaná legislatíva v oblasti kúpeľníctva v Európskej únii sa má zaoberať medicínskou problematikou a štandardmi pre prírodné liečebné kúpele a nemá teda nič spoločné s návrhom zákona, preto návrh zákona nemôže byť podmieňovaný jej prijatím. Záverom je potrebné konštatovať, že je potrebné upraviť problematiku prírodných minerálnych vôd implementovaním smernice Európskej únie najneskôr do termínu vstupu do Európskej únie. Tým, že sa nový zákon prijme už v predstihu, je veľkou výhodou, keďže sa nové pravidlá zaužívajú v praxi a naši výrobcovia minerálnych vôd budú pripravení na konkurenčné prostredie v podmienkach Európskej únie. Možno by som ešte mohol prečítať hodnotenie transparentnosti a protikorupčnosti tohto zákona. 1. Z hľadiska hmotnoprávneho jednoznačne vytvára podmienky uznania prírodných liečivých zdrojov a prírodných minerálnych vôd, ďalej jednoznačne definuje podmienky ochrany zdrojov a jednoznačne definuje podmienky povoľovania využívania zdrojov. 2. Z hľadiska procesnosprávneho sa konania podľa tohto zákona o uznaní, ochrane a povoľovaní využívania zdrojov uskutočňujú v správnom konaní podľa zákona č. 71 o správnom konaní. 3. Zakladá rovnaké právne istoty pre všetkých účastníkov konania podľa tohto zákona, ako napríklad riešenie majetkovej ujmy za obmedzenie vlastníckych práv za náhradu. 4. Vytvára podmienky na využívanie majetku štátu na princípe hospodárskej súťaže tým, že v správnom konaní je možné povoliť využívanie aj ďalšiemu využívateľovi. 5. Zabezpečuje rovnaké konkurenčné podmienky pre všetkých výrobcov a dovozcov minerálnych vôd a liečivých vôd na trhu. 6. Zákon preberá smernicu č. 80/777 EHS o zblížení zákonov členských štátov vzťahujúcich sa na využívanie a obchodovanie s prírodnými minerálnymi vodami v znení smernice Európskeho parlamentu a Rady č. 96/70 EHS. Na záver azda ešte jednu poznámku, neviem, či dostatočne vynikla z toho, čo som hovoril, hovorilo sa o tom, že tento zákon prináša dekompozíciu zákona o zdravotnej starostlivosti. Áno, do istej miery je to pravda, oddeľuje kúpeľníctvo a tie technické veci, ktoré sa týkajú kúpeľov, oddeľuje zo zákona o zdravotnej starostlivosti, ale my zo zákona o zdravotnej starostlivosti pripravujeme ďalšie oddelenie ďalšej problematiky, pretože máme pripravené už paragrafované znenie zákona o zdravotníckych zariadeniach. To znamená, z pôvodného zákona o zdravotnej starostlivosti by vznikli zákony tri: zákon o vlastnej zdravotnej starostlivosti, zákon o zdravotníckych zariadeniach a zákon o kúpeľoch, prírodných liečivých zdrojoch, prírodných liečebných kúpeľoch a prírodných minerálnych vodách. Vážené panie poslankyne, vážení páni poslanci, ja sa nevyhýbam diskusii, opäť diskusii o znení jednotlivých paragrafov tohto zákona, nevyhýbam sa odbornej diskusii na úrovni poslaneckých výborov pri prerokovaní zákona v druhom čítaní, ani pripomienkam, ktoré kvalifikovaným spôsobom zlepšia dikciu tohto zákona. Preto vás prosím, aby ste zákon posúdili a posunuli do druhého čítania. Ďakujem. I. Presperín, podpredseda NR SR: Ďakujem pánovi ministrovi. Prosím, aby zaujal miesto pre navrhovateľov. Dávam slovo spravodajkyni, ktorú určil navrhnutý gestorský Výbor Národnej rady Slovenskej republiky pre zdravotníctvo, poslankyni Anne Záborskej. Nech sa páči.